રિયલ એસ્ટેટ સેક્ટરમાં થોડા દિવસ પહેલાં એક સમાચાર વહેતા થયેલા કે કરવેરા વિભાગ બિલ્ડરોના અત્યાર સુધી વેચાયા વિના પડી રહેલા ફ્લૅટ્સ પર ટૅક્સ નાખવાની વેતરણમાં છે. સરકાર આ ટૅક્સ નાખશે તો બિલ્ડરો-ડેવલપરોએ વેચાયા વિના પડેલા ફ્લૅટ્સ વેચવાની ઉતાવળ કરવી પડશે અને એ માટે તેઓ થોડુંઘણું સમાધાન કરીને પણ ફ્લૅટ વેચી દેવા મજબૂર થશે એથી ફ્લૅટના ભાવ થોડા નીચે ઊતરશે એવું સરકાર માની રહી હોય અને ફ્લૅટના ભાવ ઉતારવા માટે સરકાર બિલ્ડરોનું નાક દબાવવા માગતી હોય તો આ બાબતમાં તો એ ખાંડ ફાકશે એવું બિલ્ડરોની વાતો પરથી લાગે છે. જોઈએ બિલ્ડર-લૉબી આ વિશે શું કહે છે?